שמואל צור

שמואל צור (נולד ב-1943) הוא שופט בית הדין הארצי לעבודה בדימוס.

נולד בישראל. בשנת 1961 סיים לימודיו בפנימיה הצבאית שליד בית הספר הריאלי בחיפה, ובשנים 1961–1965 שירת בצה"ל. בשנת 1970 סיים לימודי משפטים באוניברסיטה העברית ובשנת 1971 הוסמך כעורך דין.

בשנים 1971-1977 עבד כעורך דין, תחילה כשכיר במשרד פרטי ולאחר מכן בקרן קיימת לישראל. בשנים 1977-1980 כיהן כיועץ משפטי לנציבות שירות המדינה. בשנים 1980–1985 כיהן כסגן מנהל מחלקת הבג"צים בפרקליטות המדינה.

בשנים 1985–1994 כיהן כשופט שלום, בתפקיד רשם בבית המשפט העליון. בשנת 1994 שב למשרד המשפטים ושימש כאפוטרופוס הכללי. עד שנת 2001. בינואר 2002 מונה לשופט בבית הדין הארצי לעבודה, וכיהן בתפקיד עד פרישתו לגמלאות ב-3 באפריל 2012.

כשופט, פסק בין היתר בשנת 2008 בהליך בו גיבש מבחנים לזיהוי המעסיק האמיתי של עובדי קבלן כוח אדם ותצורות העסקה משולשות. פסק דין שכתב בשנת 2007 התווה כללים להחלטות של מעסיקים בכל הנוגע להעברת עובדים בין תפקידים באופן חד צדדי.

בפסק דין משנת 2009, קבע כי גם נבחר ציבור שקיבל את שכרו באיחור זכאי לפיצויים בגין הלנת שכר. בשנת 2009 בפסק דין אשר קבע כי קופות החולים חייבות לשקול בקשות מבוטחים לטיפול חריג, גם במידה ואינו מציל חיים, הציג השופט צור דעת מיעוט ובה טען כי בית הדין לא צריך לעצב מיוזמתו 'נוהל עבודה' לוועדת הקופה.

פסק דינו האחרון משנת 2012 קבע כי יש להוציא רבני שכונות לפנסיה בגיל 67 כמו יתר עובדי המגזר הציבורי.

לאחר פרישתו הוא משמש כמגשר וכבורר במסגרת המשכן לבוררות ולפתרון סכסוכים. בין היתר ערך בוררות בין בנק מזרחי טפחות לעובדיו, בו קבע כי הבנק ישלם לעובדים 15 מיליון שקלים בגין דמי הבראה. כמו כן, מוביל השופט צור את בית הדין הפנימי של הסתדרות המורים.

בשנת 2017 פרסם צור ספר ילדים, 'המגרות של סבא', בהוצאת טפר, עם איורים של דני קרמן.

קישורים חיצוניים
 שמואל צור באתר הרשות השופטת.

הערות שוליים

שופטי בית הדין הארצי לעבודה
עובדי פרקליטות המדינה
האפוטרופוסים הכלליים
עובדי נציבות שירות המדינה
בוגרי הפנימייה הצבאית לפיקוד חיפה
בוגרי האוניברסיטה העברית בירושלים: משפטים
ישראלים שנולדו ב-1943